Den tidligere AaB-målmand tog et vigtigt skud fra 11-meter-pletten, og Kansas City er nu amerikanske mestre.

Den danske fodboldmålmand Jimmy Nielsen sikrede sig natten til søndag dansk tid sit andet mesterskab i karrieren, da hans klub, Sporting Kansas City, vandt finalen i Major League Soccer over Salt Lake City. Kansas City vandt titlen på en frostkold hjemmebane med 7-6 efter en nervepirrende straffesparkskonkurrence, der trak ud. I den ordinære spilletid leverede Jimmy Nielsen dog ikke den mest overbevisende præstation for Kansas. Efter en halv time fik den 36-årige nordjyde ikke bokset bolden væk i forbindelse med et frispark. Bolden endte ved bageste stolpe, hvor gæsternes Robbie Findley var tæt på at bringe Salt Lake City foran. Jimmy Nielsen blev reddet af holdkammeraten Seth Sinovic, der fik blokeret Findleys skud på målstregen, før danskeren fik kastet sig over bolden. Salt Lake City kom på 1-0 i begyndelsen af anden halvleg, da Alvaro Saborio tæmmede bolden med brystkassen og umarkeret kunne sparke bolden under Jimmy Nielsen. Gæsterne havde mulighed for at komme yderligere foran. Blandt andet skød Kyle Beckerman på stolpen. Et kvarter før slutfløjt i den ordinære spilletid lykkedes det Kansas at få udlignet til 1-1 ved Aurelien Collin, der headede bolden i mål på efter et hjørnespark. Holdene måtte ud i både forlænget spilletid og straffesparkskonkurrence, før der kunne findes en vinder. Og her leverede Jimmy Nielsen en bedre præstation. Danskeren havde en vigtig redning i afgørelsen fra 11-meter-pletten, og da Salt Lake Citys sidste skytte ramte overliggeren, kastede hjemmeholdets spillere sig over dansker-målmanden i jubel over mesterskabstitlen. I 1999 blev AaB dansk mester med en ung og sikker sidste skanse i skikkelse af Jimmy Nielsen.